CELEX: 62021TN0630
Language: mt
Date: 2021-09-29 00:00:00
Title: Kawża T-630/21: Rikors ippreżentat fid-29 ta’ Settembru 2021 – Çolakoğlu Metalurji u Çolakoğlu Dış Ticaret vs Il-Kummissjoni

22.11.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 471/60
            
         
      Rikors ippreżentat fid-29 ta’ Settembru 2021 – Çolakoğlu Metalurji u Çolakoğlu Dış Ticaret vs Il-Kummissjoni
      (Kawża T-630/21)
      (2021/C 471/85)
      Lingwa tal-kawża: l-Ingliż
      
         Partijiet
      
      
         Rikorrenti: Çolakoğlu Metalurji AŞ (Istanbul, it-Turkija), Çolakoğlu Dış Ticaret AŞ (Istanbul) (rappreżentanti: J. Cornelis u F. Graafsma, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla r-Regolament ta’ Implimentazzjoni tal-Kummissjoni (UE) 2021/1100 tal-5 ta’ Lulju 2021 li jimponi dazju anti-dumping definittiv u jiġbor b’mod definittiv id-dazju proviżorju impost fuq l-importazzjonijiet ta’ ċerti prodotti ċatti llaminati bis-sħana tal-ħadid, tal-azzar bil-karbonju jew azzar illigat ieħor li joriġinaw mit-Turkija (ĠU 2021, L 238, p. 32); u
               
            
                  —
               
               
                  tikkundanna lill-Kummissjoni Ewropea għall-ispejjeż imġarrba mir-rikorrenti.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw erba’ motivi.
      
                  1.
               
               
                  L-ewwel motiv ibbażat fuq il-ksur tal-Artikolu 2(10)(i) tar-Regolament (UE) 2016/1036 tal-Parlament Ewropew u tal-Kunsill (1) billi sar aġġustament għal kummissjoni (spekulattiva) lill-prezz tal-esportazzjoni u b’mod iktar partikolari,
                  
                              —
                           
                           
                              fuq il-ksur tal-Artikolu 2(10)(i) tar-Regolament 2016/1036 sa fejn l-aġġustament li sar bħala kummissjoni jmur lil hinn mill-kummissjoni effettivament imħallsa lil Çolakoğlu Dış Ticaret AŞ;
                           
                        
                              —
                           
                           
                              fuq il-ksur tal-Artikolu 2(10)(i) tar-Regolament 2016/1036 inkwantu Çolakoğlu Dış Ticaret AŞ ma tirċevix marġni kummerċjali; u
                           
                        
                              —
                           
                           
                              fuq żball manifest ta’ evalwazzjoni inkwantu Çolakoğlu Dış Ticaret AŞ ġiet meqjusa bħala aġent li jaħdem fuq il-bażi ta’ kummissjoni u, għaldaqstant, fuq il-ksur tal-Artikolu 2(10)(i) tar-Regolament 2016/1036.
                           
                        
            
                  2.
               
               
                  It-tieni motiv ibbażat fuq il-ksur tal-Artikolu 2(10)(b) tar-Regolament 2016/1036 inkwantu l-ħlas ta’ dazji fuq l-importazzjoni ġie impost bħala kundizzjoni sabiex jiġi aċċettat l-aġġustament ta’ rifużjoni tad-dazju.
               
            
                  3.
               
               
                  It-tielet motiv ibbażat fuq żball manifest ta’ evalwazzjoni sa fejn jikkonċerna r-rifjut li jsir kalkolu trimestrali tad-dumping u, konsegwentement, il-ksur tal-parti introduttiva tal-Artikolu 2(10) tar-Regolament 2016/1036.
               
            
                  4.
               
               
                  Ir-raba’ motiv ibbażat fuq il-ksur tal-Artikolu 2(10)(j) tar-Regolament 2016/1036 inkwantu aġġustament abbażi tal-iħħeġġjar ta’ qligħ u ta’ telf ġie rrifjutat.
               
            
         (1)  Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (ĠU 2016, L 176, p. 21).